KL Special Force

***KL Special Force*** merupakan sebuah filem aksi Malaysia 2018 arahan Syafiq Yusof terbitan bersama Skop Productions, Damofa Productions dan Viper Studios. Ia dibintangi oleh Dato' Rosyam Nor, Fattah Amin dan Syamsul Yusof. Filem ini mengisahkan sekumpulan unit khas Polis Diraja Malaysia (PDRM) yang dikenali sebagai KL Special Force berusaha untuk menumpaskan kumpulan perompak dikenali sebagai Geng Anarkis yang merompak bank Damofa.

Penggambaran dijalankan pada Julai 2016 di Kuala Lumpur dan Putrajaya dan berakhir pada September 2016. Filem ini ditayangkan pada 8 Mac 2018, menerima ulasan positif daripada pengkritik filem dan meraih kutipan sebanyak RM12.1 juta dalam masa 4 minggu tayangan. Pada Disember 2018, *[[Harian Metro]]* menyenaraikan *KL Special Force* sebagai salah satu dari 10 filem tempatan dengan pecah panggung tertinggi bagi tahun 2018.

## Sinopsis
Mengisahkan tentang sekumpulan unit khas Jabatan Siasatan Jenayah (JSJ), Polis Diraja Malaysia (PDRM) yang diketuai oleh Roslan (Rosyam Nor) yang berusaha untuk menumpaskan sekumpulan mafia yang diketuai oleh Asyraff (Syamsul Yusof). Kumpulan mafia yang dikenali sebagai 'Geng Anarkis' melaksanakan pelan rompakan dengan begitu licik dan pelbagai taktik untuk mengelirukan pihak polis.

Seorang pegawai polis muda bernama Zulkilfli (Fattah Amin) yang berjiwa besar diserapkan dalam unit khas JSJ untuk membantu Roslan menyelesaikan kes berkenaaan, tetapi situasi menjadi bertambah rumit apabila ketua perompak iaitu Asyraff mula memanipulasi perasaan, minda dan syak wasangka diantara Roslan dan Zul.

Dalam pada masa yang sama, Roslan mengalami masalah keseimbangan masa untuk kerja dan keluarga dan sering bertengkar dengan isterinya, Diana (Sabrina Ali), mereka mempunyai seorang anak perempuan bernama Amirah (Puteri Balqis). Zul juga mengalami masalah yang sama dengan tunangnya Mia (Tania Hudson) yang merupakan anak kepada pemilik Bank Damofa iaitu Dato' Mior (Mahmud Ali Bashah). Sebuah rahsia bakal terbongkar apabila geng Anarkis hanya merompak bank kepunyaan Dato' Mior. Bagaimanakah pihak polis mahu menumpaskan Geng Anarkis? Apakah rahsia tersebut?

## Pelakon

### Pelakon utama

#### KL Special Force
* Rosyam Nor sebagai Roslan, ketua KL Special Force
* Fattah Amin sebagai Zul, pegawai korup KL Special Force

#### Geng Anarkis
* Syamsul Yusof sebagai Asyraff, ketua kumpulan Geng Anarkis
* Mustaqim Bahadon sebagai Rizal, adik Asyraff dan ahli kumpulan Anarkis
* Ramona Zamzam sebagai Nadia, ahli kumpulan Anarkis
* Josiah Hogan sebagai Bakar, ahli kumpulan Anarkis

### Pelakon pembantu
* Mahmud Ali Bashah sebagai Dato' Mior, pemilik Bank Damofa
* Shaharuddin Thamby sebagai Superintenden Azmi, pegawai pemerintah Roslan
* Esma Daniel sebagai Inspektor Zamri
* Puteri Balqis sebagai Amirah, anak perempuan Roslan dan Diana
* Sabrina Ali sebagai Diana, isteri Roslan
* Tania Hudson sebagai Mia, tunang Zul dan anak perempuan Dato' Mior
* Razib Salimin sebagai Azman, pegawai polis menyamar
* Siraj Alsagoff sebagai Raj, pegawai bawahan Roslan
* Ruzzlan Abdullah Shah sebagai Kelvin, pegawai bawahan Roslan
* Wan Raja sebagai Orang kanan Dato’ Mior
* Liza Abdullah sebagai Ibu Asyraff dan Rizal
* Roslan Saleh sebagai Pembunuh upahan
* Dato’ Wira Mohd Fadino Khairuman sebagai Dino
* Izzy Reef sebagai Asyraff remaja
* Jali Masari sebagai Rizal remaja
* Mior Fareez sebagai Pegawai keselamatan menyamar

## Penerbitan
Selepas memuktamadkan penggambaran filem *[[Abang Long Fadil 2]]*, Syafiq Yusof memulakan projek filem terbaru apa yang akan dikenali sebagai *KL Special Force*. Dalam satu sidang media di Kuala Lumpur, Syafiq menjelaskan beliau ingin menghasilkan sebuah filem kepolisan yang lain daripada yang lain dan mengulas: "Saya terhoyong-hayang apabila saya menulis skrip filem ini. *KL Special Force* akan memberi pandangan yang berbeza mengenai pasukan polis," Beliau mendapat idea untuk mengarahkan filem ini selepas mengarahkan beberapa episod drama *[[Gerak Khas]]*.

Fattah Amin, yang terkenal dengan peranan televisyen seperti *[[Playboy Itu Suami Aku]]*, *[[Hello, Mr. Perfect!]]* dan *[[My Coffee Prince]]*, memegang watak sebagai Zul, pegawai polis baru yang diserapkan di Unit Tindakan Khas (UTK); *KL Special Force* merupakan filem pertama lakonan beliau. Untuk filem ini, Fattah melakukan sendiri aksi lagak ngeri, dan mendapat tunjuk ajar daripada pakar lagak ngeri. Rosyam Nor yang sebelum ini membintangi beberapa filem terbitan Skop Productions memegang watak sebagai ASP Roslan, pegawai polis senior dan ketua pasukan UTK. Untuk menjayakan watak Roslan, Rosyam dipaksa terjun dari tingkat tujuh bangunan. Walaupun pada mulanya beliau menolak, akhirnya beliau berjaya melakukannya atas permintaan Syafiq. Kos pembikinan filem ini dianggarkan berjumlah RM2.5 juta dengan penggambaran dijalankan selama 70 hari di Kuala Lumpur, Putrajaya dan Ipoh, Perak bermula Julai 2016 dan berakhir pada September 2016. Sebanyak 10% kesan khas telah dibuat dalam filem ini.

Tania Hudson yang sebelum ini bekerja di bawah arahan Syafiq menerusi filem *[[Abang Long Fadil 2]]*, memegang watak sebagai Mia, anak perempuan Dato’ Mior lakonan Mahmud Ali Basha dan tunang kepada Zul. Tania mengakui berasa gementar semasa menjayakan watak Mia di dalam filem ini. Ramona Zamzam yang memegang watak Nadia, ahli wanita tunggal kumpulan Geng Anarkis, juga mengakui tidak pernah puas semasa menjayakan filem ini dan mahukan satu watak yang lebih lasak dan mencabar dirinya. Mustaqim Bahadon yang terkenal dengan peranannya di televisyen memegang watak sebagai Rizal, adik kepada Asyraf lakonan Syamsul Yusof, *KL Special Force* merupakan filem kedua lakonannya bersama Skop Productions selepas *[[KL Gangster 2]]* (2013).

Dalam satu temuramah bersama *[[Malaysiakini]]* pada 2016, Syafiq ketika ditanya mengenai pemilihan Rosyam sebagai pelakon utama filem ini berkata beliau memilih Rosyam kerana susuk tubuhnya yang dirasakan amat ideal dan bukan semata-mata kerana namanya masih mekar dan popularitinya tidak pernah merudum dan melihat beliau paling sesuai dengan watak dalam skrip. Syafiq turut mengakui perkataan ‘Special Force’ bermaksud Gerak Khas dan menjadikannya sebagai panduan. Beliau menjelaskan:

Poster filem ini mengambil masa dua minggu untuk disiapkan, direkabentuk oleh KUKUBESI yang sebelum ini merekabentuk poster untuk filem *[[Mat Moto (filem)|Mat Moto]]*, *[[Desolasi]]* dan *[[Abang Long Fadil 2]]*. Syafiq bagaimanapun akui kebanyakan filem genre aksi jenayah menonjolkan perompak bertopeng seperti *[[Police Story]]* (1985) dan *[[Filem Heat (1995)|Heat]]* (1995), hanya sekadar kebetulan sahaja.

## Keluaran dan sambutan

### Promosi
Sebelum tayangan perdana rasmi, treler rasmi filem *KL Special Force* telah dimuat naik di akaun YouTube Syafiq Yusof pada 29 Januari 2018 dan telah mencatat melibihi 313 ribu tontonan. Sementara Di Belakang Tabir filem ini telah disiarkan di semua stesen televisyen di seluruh negara termasuk TV3, Astro Ria dan Astro Citra.

Bagi mempromosikan filem ini, Syafiq bersama abangnya, Syamsul Yusof dan Tania Hudson dijemput sebagai tetamu jemputan rancangan *[[meleTOP]]* yang dihoskan oleh Neelofa dan Johan Raja Lawak pada 6 Mac 2018. Pada 8 Mac, Fattah Amin, Tania dan Syamsul ditemuramah oleh Nadia Nash dalam rancangan *JoMovie* di Astro Citra bagi promosi lanjutan filem ini. Pada 22 Februari, sebulan sebelum tayangan–Rosyam Nor, Fattah dan Tania ditemuramah oleh Dzulfitri Yusop dalam rancangan *Agenda Awani* di Astro Awani bagi membincangkan lebih lanjut mengenai filem ini.

### Tayangan
Tayangan Perdana *KL Special Force* berlangsung pada 5 Mac 2018 di eCurve Damansara, manakala tayangan umum di pawagam seluruh negara bermula 7 Mac 2018. Sebanyak 139 pawagam menayangkan filem ini, termasuklah 9 di Singapura, dan 2 di Brunei. Ia sepatutnya dijaduakan untuk tayangan pada akhir 2017, namun ia ditunda kepada Mac 2018. Filem ini juga ditayangkan di Singapura dan Brunei.

### Kutipan
Pada tayangan lewat malam dan hari pertama tayangan, *KL Special Force* berjaya mengutip kira-kira RM900,000, dan turut mencatat jumlah kutipan tertinggi, iaitu hampir RM1 juta. Selepas 4 hari tayangan, ia berjaya mencatat kutipan tiket sebanyak RM4.7 juta sekali gus mencipta rekod baharu Skop Productions. Filem ini telah mencatat kutipan pecah panggung sebanyak RM5.3 juta dalam masa 5 hari tayangan. Filem ini telah meraih kutipan pecah panggung tertinggi sebanyak RM9 juta dalam masa 10 hari tayangan sehingga 19 Mac. Setakat pada 29 Mac, *KL Special Force* telah meraih kutipan tertinggi sebanyak RM11 juta dalam masa tiga minggu tayangan. Filem ini telah berjaya meraih kutipan pecah panggung sebanyak RM12.1 juta setakat 4 April 2018.

Pelakon utama, Rosyam Nor mengakui kejayaan *KL Special Force* ialah hasil kerja keras barisan pelakon dan tenaga kerja penerbitan.

### Ulasan kritis
*KL Special Force* menerima ulasan positif dan bercampur-campur darpada pengkritik filem. Angelin Yeoh dari portal *Star2* menulis bahawa filem ini mendapat elemen aksi yang bermula dari awal, dengan urutan pembukaan mendebarkan yang memaparkan Roslan memanggil "sekumpulan perompak bank bodoh". Beliau memberikan penarafan 3 dari 5 bintang dengan 6.5 daripada 10 ulasan. Emmy mengulas untuk portal Oh My Media melaporkan *KL Special Force* mendapat pujian netizen yang rata-ratanya berkongsi pendapat di Twitter. Menulis untuk Kakimuvee, Zulfadli Zulkifli memuji hasil garapan Syafiq dari segi jumlah aksi berbanding filem *[[Polis EVO]]*.

Shazryn Mohd Faizal menulis untuk *[[mSTAR Online]]* meletakkan filem ini dalam kategori filem bertih jagung yang menyajikan babak aksi dan dramatik yang cukup menarik. Khai Azfar dari portal web *Hangat.com* mengulas bahawa *KL Special Force* jauh lebih menarik berbanding filem *Tomb Raider* dan menyifatkannya sebagai paling istimewa. Lokman Hakiem Abd. Samad dari *[[Utusan Malaysia]]* mengulas bahawa *KL Special Force* memberikan garapan filem aksi yang baik serta debaran yang cukup maksima kerana terlalu banyak ‘plot twist’ yang dimuatkan dalam filem ini. Beliau turut meluahkan "mungkin akan ada segelintir penonton berkata *KL Special Force* memiliki elemen-elemen seperti filem *[[New Police Story]]* dan *[[The Dark Knight]]* pada babak rompakan". 

Penerbit drama TV dan pemilik Zeel Production, Haji Fadzil Teh memuji keberkesanan lakonan Fattah Amin dalam filem ini menerusi kenyataannya di laman Instagram: "Saya menangis bukan kerana Liza Dollah (Liza Abdullah) dan juga sebab Rosyam Nor atau Syamsul Yusof, saya menangis sebab bangkitnya Fattah Amin sebagai seorang hero baru filem Melayu". Khaleeda Rashikin dari *[[Media Hiburan]]* pula memerhatikan filem ini menjadi trending di Twitter dan mendapat respons positif dari netizen yang turut membandingkan lakonan Rosyam Nor dengan Tom Cruise dan Fattah Amin dengan Jackie Chan, beliau turut mengulas *KL Special Force* membawa perubahan besar kepada industri perfileman negara dan mempunyai mesej dan pengajaran yang diketengahkan. Dalam ulasan oleh Aref Omar dari *[[New Straits Times]]*, *KL Special Force* menggabungkan letupan, pergaduhan senjata dan aksi dengan polis dan penyamun yang lebih gelap dan licik. Beliau mengulas filem itu tidak sempurna - dan terdapat adegan penting tertentu yang bahkan menarik ketawa yang tidak disengajakan daripada penonton.

## Kontroversi
Tidak lama selepas filem ini ditayangkan, *KL Special Force* berdepan dengan kontroversi yang mengejutkan berikutan tindakan sebuah laman di Facebook yang menyeru orang ramai untuk memboikot filem tersebut, hanya kerana tidak berpuas hati dengan salah seorang penerbit filem ini, Dato’ Sri Fadino dari Damofa Productions yang didakwa terlibat dengan skim jenayah Ponzi kepada orang ramai sehingga kehilangan berjuta-juta ringgit. 

Syafiq juga menyarankan agar masyarakat harus lebih sedar dan berfikir terlebih dahulu sebelum membuat kenyataan yang boleh menghasut negatif, keraguan dan ketidakpercayaan. Menurutnya, salah satu mesej utama *KL Special Force* ialah tidak sepatutnya menjadi tuduhan tanpa bukti.

## Muzik

Runut bunyi rasmi bagi filem *KL Special Force* ialah "Selamat Tinggal Masa" dipersembahkan oleh Syamsul Yusof dan Black Hanifah, dikeluarkan pada 5 Mac 2018 oleh Monkey Bone Records dan boleh didapati untuk muat turun digital di iTunes dan penstriman digital di Spotify.

### Format dan senarai runut

### Sejarah keluaran

## Tayangan media
Bermula 4 Mei 2018, *KL Special Force* telah dipertontonkan secara eksklusif di penyiar TV internet iflix dan ia boleh ditonton oleh semua pelanggan iflix secara eksklusif di mana-mana platform rangkaian. Ini menjadikan *KL Special Force* sebagai filem Malaysia pertama yang dihasilkan menerusi iflix Originals.

## Anugerah dan pencalonan
*KL Special Force* menerima 4 pencalonan di Anugerah Skrin 2018, namun tidak memenangi sebarang kategori. Pada tahun 2019, ia menerima satu pencalonan di Festival Filem Malaysia ke-30 dan Anugerah MeleTOP Era 2019.

## Lihat juga
* *[[Gerak Khas]]*
* *[[Special Force: Anarchy]]*

## Rujukan

## Pautan luar
*